દરેક રિલેશનનું આગવું ગ્રામર હોય છે. દરેક રિલેશનની આગવી સુગંધ હોય છે. દરેક રિલેશનની આગવી મર્યાદાઓ હોય છે. કોઈ એક સંબંધ ખતમ થઈ જાય ત્યારે સંસારના તમામ સંબંધો ખતમ થઈ જતા નથી. કેટલાક અતિ સંવેદનશીલ લોકો સંબંધ તૂટવાની નાજુક ક્ષણે એટલા બધા વિક્ષુબ્ધ અને અજંપાગ્રસ્ત થઈ જાય છે કે આત્મહત્યા કરવા સુધી પહોંચી જાય છે. યાદ રહે, કોઈ એક રિલેશન ગૂડબાય કરે છે ત્યારે બીજો નવો રિલેશન ડોરબેલ વગાડવા ઊભો જ હોય છે. નવા રિલેશન વેલકમ કરતાં આવડે તો જૂનો રિલેશન તૂટ્યાની વેદના ઓછી થાય છે. એ સાચું છે કે કેટલાક સંબંધ લાગણાનો લય ધરાવતા હોય છે – એ તૂટી જાય છે ત્યારે આપણી આખી લાઈફનો લય ખોરવાતો લાગે છે. છતાં જીવનનાં કેટલાંક કડવા સત્ય – કેટલીક કડવી હકીકતો સ્વીકારી લેવામાં જ ઝિંદાદિલી છે.